ДОЎГА трымаўся ў рэпертуары тэатра спектакль “Спартыўныя сцэны 1981 года” Эдварда Радзінскага. Побач з Людмілай Корхавай хораша пачувалі сябе многія акцёры. Яна выконвала ролю Інгі Міхалёвай — жанчыны нахабнай, разбэшчанай. З мужам яны жывуць, як набяжыць. Не маюць дзяцей, не маюць уласных думак. Аднак і тое, што гавораць, – хлусня і няпраўда, думаюць яны зусім пра іншае… “Лідзіруе ў ансамблі Л. Корхава ў ролі Інгі Міхалёвай!” – падкрэслівалі многія. З імі варта пагадзіцца. Яна брала верх не толькі над мужам, над сваім Міхалёвым, але і над сітуацыяй, што склалася вакол яе. Інга ў выкананні Корхавай — гэта яшчэ і жорсткая жанчына, нават мужа не пашкадавала, абяцае пасадзіць у турму за махлярства. I пасадзіць — у гэтае верыш. Бо так хоча не толькі гераіня спектакля, але і выканаўца ролі Інгі Міхалёвай...